Daa
Store norske leksikon,Historie,Historiske hjelpevitenskaper,Slektsforskning og genealogi,Norske slekter
Daa var en dansk adelsslekt, opprinnelig kjent fra Sønderjylland, hvor den er nevnt i 1350-årene. Slekten døde ut 1712.
Fra ridder Henrik Daa, nevnt i historiske kilder i perioden 1388–1411, stammer en slektsgren som døde ut i 1532. To andre grener stammer fra Claus Daa, nevnt i 1397–1424. Han var farfar til ridder Claus Daa til Ravnstrup (død 1496) og Jørgen Daa (død 1503); sistnevntes gren døde ut i 1619. Claus Daa den yngre ble stamfar til den yngre grenen, som særlig var utbredt på Sjælland. Til denne hører blant andre admiral Herluf Trolle Daa (1565–1630), som var lensherre på Island i 1601–1603, og storgodseieren, riksadmiral Claus Daa til Ravnstrup (1579–1641), som var lensherre i Trondheim i 1614–1620. Sistnevnte var far til rentemester Oluf Daa til Holmegård (1606–1671) og alkymisten Valdemar Daa til Borreby (1616–1691), som brukte hele sin formue på gullmakeri. Oluf Daa var far til Claus Daa til Daasborg (1640–1678), som ble myrdet av sin kone Sofie Amalie Lindenov. Les mer i Store norske leksikon adel Danmarks historie